Иван Табаков (офицер)
Иван Тодоров Табаков е български офицер, генерал-майор от кавалерията, командир на 5-и конен полк през Балканската (1912 – 1913) и Междусъюзническата война (1913), командир на 5-и конен полк, 4-та конна бригада, 2-ра конна бригада и 2-ра конна дивизия през Първата световна война (1915 – 1918) и инспектор на кавалерията до 1920 година.

Биография 
Роден на 15 юни 1868 в Калофер, Османска империя. През 1887 г. завършва с 9-и випуск на Военното на Негово Княжеско Височество училище, на 7 ноември е произведен в чин подпоручик и е зачислен в 3-ти конен полк. На 7 ноември 1890 г. е произведен в чин поручик, а от 1895 г. е ротмистър. През 1900 г. служи като командир на нестроеви ескадрон от 3-ти конен полк. На 2 август 1903 г. е произведен в чин майор, а от 1907 г. командва 10-и конен полк. През 1908 г. е произведен в чин подполковник, а през 1911 г. е началник на ремонтна секция при Главно интендантство, като на 20 септември с. г. поема командването на 5-и конен полк. На 2 август 1912 г. е произведен в чин полковник.

Балкански войни (1912 – 1913) 
По време на Балканската война (1912 – 1913) полковник Иван Табаков командва поверения му 5-и конен полк, с който действа в посока Солун – Бяло море. По време на Междусъюзническата война (1913) воюва при Негрин и Суха баня.

В периода от 20 май 1914 г. до 20 юли 1915 г. полковник Табаков е изпълняващ длъжността началник-щаб на Конницата, след което до 15 октомври с. г. служи като командир на 5-и конен полк.

Първа световна война (1915 – 1918) 
През Първата световна война (1915 – 1918) полковник Табаков действа с полка си на Македонския фронт, на 15 ноември 1915 г. е назначен за командир на 4-та конна бригада, която командва до 2 декември 1916 година. С бригадата воюва на Добруджанския фронт от Гюргево до Браила. През декември 1916 г. е назначен за командир на 2-ра конна бригада и през 1918 г. е произведен в чин генерал-майор.

След войната до 1 август 1919 г. е началник на 1-ва конна дивизия, след което е инспектор на конницата. Уволнен е от служба на 9 август 1919 година.

Генерал-майор Иван Табаков умира на 16 април 1925 г. при атентата в църквата „Света Неделя“.

Военни звания 
 Подпоручик (7 ноември 1887)
 Поручик (7 ноември 1890)
 Ротмистър (1895)
 Майор (2 август 1903)
 Подполковник (1908)
 Полковник (2 август 1912)
 Генерал-майор (1918)

Образование 
 Военно на Негово Княжеско Височество училище (до 1887)

Награди 
 Военен орден „За храброст“ IV степен, 2-ри клас
 Военен орден „За храброст“ IV степен, 1-ви клас (1917)
 Военен орден „За храброст“ III степен, 2-ри клас (1918/1921)
 Орден „Свети Александър“ 4-та степен с мечове по средата
 Народен орден „За военна заслуга“ V клас на обикновена лента
 Орден „За заслуга“ на обикновена лента

Източници 
 

Генерал-майори от Царство България
Български военни дейци от Балканските войни
Български военни дейци от Първата световна война
Носители на орден „За храброст“ III степен
Носители на орден „За храброст“ IV степен
Носители на орден „Свети Александър“
Носители на орден „За военна заслуга“
Носители на орден „За заслуга“
Девети випуск на Националния военен университет „Васил Левски“
Родени в Калофер
Починали в София
Жертви на атентата в църквата „Света Неделя“